Sporočilo za javnost

Slovenski etnografski muzej

Ljubljana, 3. februar 2021

**Slovenski kulturni praznik v SEM in nova priložnostna razstava o pustu**

Slovenski etnografski muzej **v torek, 8. februarja 2022 med 10.00 in 18.00** na široko odpira vrata s prostim vstopom in novo priložnostno razstavo Liški pust. Tako že četrto leto zapored ob Slovenskem kulturnem prazniku in v predpustnem času na ogled postavlja pustne like, katerih oprave je odkupil v preteklem letu za svojo zbirko.

**O razstavi Liški pust:**

Manjša priložnostna razstava, ki bo na ogled **med 8. februarjem in 13. marcem 2022**, prikazuje liške pustjé in pustno šego, ki je od leta 2020 vpisana v Register nesnovne kulturne dediščine. Predstavlja svatovski sprevod in je značilna za območje Kanalskega Kolovrata. Poleg fotografij liškega pusta je razstavljenih 6 celotnih pustnih likov: *ta lep* in *ta lepa*, *žandar, pust, pustica* z brezovo metlo, ki so iz zbirke Slovenskega etnografskega muzeja ter lik *ramašton*, ki je iz zbirke Etnološkega društva Liški pustjé - Kanal ob Soči. Iz obsežne zbirke Branka Žnidarčiča v so v SEM na ogled 4 obrazna naličija iz 40. let 20. stoletja. Razstavo spremlja tudi krajši video o izdelavi mask ter pustnih obhodih po vaseh.

Skupina Liški pustjé se deli na tri dele: *ta lepe, ta grde* in *bakrene maske*. V pustnem času skupina naredi obhod, obišče domačije v vaseh Markiči, Bajti, Ukanje, Britof, Strmec, Lovišče in Melinki. Od hiše do hiše hodi v sprevodu, spremlja jo *harmonikaš*, kot se za svatbo spodobi. *Ta grdi* ves čas tekajo naokoli in lovijo mladež, se norčujejo ter z zvonci in hrupom odganjajo vse slabo. Ko pridejo na dvorišče, v hišo najprej vstopijo *ta lepi*, ki predstavljajo vse dobro: red (*žandar*), zdravje (*zdravnik*) in rodovitnost (*mladoporočenca*). Pozdravijo in zaplešejo. Gospodarica in gospodar jih pogostita in jim podarita darove. Za njimi lahko v hišo vstopijo tudi ta grdi in bakrene maske.

Zgodovina pustnih obhodov na tem območju sega že v čas pred 1. svetovno vojno, v času fašizma pa je bilo šemljenje prepovedano. Leta 1947 so bili obhodi ponovno obujeni, a so v 70. letih 20. stoletja ponovno zamrli. Branko Žnidarčič je v 80. letih 20. stoletja po spominu iz otroštva začel izdelovati pustne maske in tako so se ohranile vse do danes. Posebnost pustnih likov so obrazna naličja. Ta so bila pred 1. svetovno vojno za *ta lepe* in *ta grde* kovana iz bakra, danes jih izdelujejo iz aluminija. Le *ramašton, ramauš, bajarji* in *braja* imajo še vedno bakreno masko.

Avtorica in kustosinja razstave je mag. Adela Pukl, SEM, strokovna sodelavca pa sta mag. Anja Jerin, SEM in Dejan Žnidarčič iz Etnološkega društva Liški pustjé, ki danes skrbi za ohranjanje te pustne dediščine.

**Kulturni praznik v SEM – prost vstop**

Ob letošnjem Kulturnem prazniku SEM vabi na brezplačne oglede vseh razstav, ki so trenutno na ogled. Razen razstave **Liški pust**, so to osrednja razstava **Ljudska umetnost med domom in svetom: Zbirki SEM in ljudske umetnosti NSK skupine IRWIN**, kjer slovenska ljudska umetnost sreča globalno ljudsko umetnost NSK; občasna razstava **Mi za mizo: Od snovnega do simbolnega**, ki pripoveduje zgodbe o mizi, tem vsakdanjem predmetu številnih namembnosti in tisočerih pomenov; ob razstavi MI za mizo se s plakati pod naslovom **NTF za mizo** predstavlja ljubljanska Naravoslovnotehniška fakulteta z izborom najboljših dvajsetih plakatov, ki s tipografsko-fotografskim prikazom predstavljajo značilne slovenske jedi ali njihove sestavine; na ogled je razstava **La Doctora: Življenje in delo slovenske znanstvenice v Paragvaju**, ki predstavlja življenjsko zgodbo slovenske etnologinje, antropologinje in etno-lingvistke dr. Branislave Sušnik (razstava je na ogled samo še do konca februarja!); ter osebni razstavi **Jasna Kralj Pavlovec: jas (in) SEM** in **Saj grem samo mimo: Mozaik razglednic in prijateljstev Aleša Debeljaka**.

**Za otroke in družine** je SEM ob kulturnem prazniku pripravil ustvarjalno delavnico **Klobuk gor pred pustom** (10.00-12.00 in 15.00-17.00), še posebej pa družine vabljene k raziskovanju **Delavnice Pri malem mojstru** (10.00-18.00). Odprta sta tudi **Trgovina SEM** in **Tkalski atelje**.

**Kontakt za razstavo Liški pust:** mag. Adela Pukl, SEM, avtorica razstave,

E: adela.pukl@etno-muzej.si, T: 010 3008 700

**Kontakt za kulturni praznik v SEM:** Maja Kostric Grubišić, Služba za komuniciranje SEM

E: etnomuz@etno-muzej.si, T: 01 / 3008 700